‹‹ህወሓት ሕገ-መንግሥቱ ከፀደቀበት ጊዜ አንስቶ ሕግ እየጣሰ የመጣ ፓርቲ ነው››አቶ ዛዲግ አብርሃ
 የዴሞክራሲ ሥርዓት ግንባታ ማስተባበሪያ ማዕከል አስተባባሪ ሚኒስትር እና የብልፅግና ፓርቲ የምርጫ ዘርፍ ኃላፊ ‹‹ህዝባዊ ወያኔ ሃርነት ትግራይ (ህወሃት) ለሕገ-መንግሥቱ ሞቻለሁ፤ የሕገ-መንግሥቱ አንዲት አንቀፅ ብትሸራረፍ ወዮላችሁ›› እያለ ቢያስፈራራም ሕገ-መንግሥቱን እየጣሰ ያለው የመጀመሪያው ፓርቲ ህወሃት ራሱ መሆኑን የዴሞክራሲ ሥርዓት ግንባታ ማስተባበሪያ ማዕከል አስተባባሪ ሚኒስትር እና የብልፅግና ፓርቲ የምርጫ ዘርፍ ኃላፊ አቶ ዛዲግ አብርሃ ገለፁ።  አቶ ዛዲግ አብርሃ ከዘመን መፅሄት ዝግጅት ክፍል ጋር በአገሪቱ ወቅታዊ ጉዳዮች ዙሪያ ባደረጉት ቃለ ምልልስ እንዳስረዱት ህወሃት የኢፌዴሪ ሕገ-መንግሥት ከፀደቀበት ጊዜ አንስቶ ሕገመንግሥቱን በግላጭ እየጣሰ የመጣ ፓርቲ ነው። ፓርቲው ሰሞኑንም ባወጣው መግለጫ ኢሕገ-መንግሥታዊ አካሄድን እና ሕገ ወጥ እንቅስቃሴን የመከተል ልምድ ያለው መሆኑን አስመስክሯል ብለዋል።  ፓርቲው አሁን እያደረገ ያለው እንቅስቃሴ ወይም የያዘው አቋም ሕገ-መንግሥታዊ ስለሆነ አሊያም ስለሚያዋጣው ሳይሆን በፖለቲካ ሜዳ በደረሰበት ኪሳራ ምክንያት የመጣ መሆኑን ጠቁመዋል። ህወሃት የደረሰበትን ኪሳራ በጠረጴዛ ዙሪያ እና ገምግሞ እራሱን አስተካክሎ እርምት ከማድረግ ይልቅ የእልክ መንገድ በመከተል ሕገ-መንግሥቱን እየጣሰ ያለ ፓርቲ መሆኑን አስረድተዋል።  በህወሃት ዙሪያ ያሉ አካላት የሚያሰሙት ድምፆች ተገጣጥመው ሲተረጎሙ ‹‹እኔ የማላስተዳድራት አገር አልፈልግም፤ የብቻዬን አገር እፈጥራለሁ›› ብሎ እየሰራ እንዳለ የሚያስመስል ምልክቶች እየታዩ ነው ያሉት ሚኒስትሩ፣ አገር ጠቅላይ ሚኒስትር ካልሆንክ ወይም እንደፈለክ ካልፈነጨኽባት የማትፈልጋት ልትሆን አይገባም፤ ሕገ-መንግሥትንም መጣስ ያስጠይቃል ብለዋል።  ከአገር ጋር እንደዚህ ዓይነት ግንኙነት ያለው ሕዝብም ሆነ ብሔር፣ ብሔረሰብ አሊያም ነገድ የለም ያሉት አቶ ዛዲግ፣ የትግራይ ሕዝብ ለኢትዮጵያ እየቆሰለ፣ እየደማ፣ እየሞተ ከኢትዮጵያውያን ወንድም እህቶቹ ጋር የኖረው ሁልጊዜ መሪው ከትግራይ ስለመጣ አይደለም ሲሉ አብራርተዋል።  እንደ አቶ ዛዲግ ገለፃ፣ ኢትዮጵያ ግዙፍ ትርጉም ያላት አገር በመሆኗ ሀሳቡ በደንብ ከሰራንበት ሌሎች አገሮችንም የሚያማልልና ማሰባሰብ የሚያስችል ትልቅ ፅንሰ ሀሳብ ነው። በተቃራኒው ህወሓት እየወሰደ ያለው እርምጃ ውድቀቱን የሚያፋጥን ተግባር ከመሆኑ በዘለለ ኢ-ሕገ-መንግሥታዊ እንቅስቃሴ ነው ብለዋል።  የሽግግር መንግሥትም ሆነ የፖለቲካ ፓርቲዎች ስምምነት የሚል አማራጭ ያቀረቡ ተፎካካሪ ፓርቲዎች ሀሳብ በግልቡ ሲታይ ችግር ያለው አይመስልም። ነገር ግን በጥልቀት ሲታይ የፖለቲካ ፓርቲዎች ስምምነት ማለት በሌላ አገላለፅ ተነገረ እንጂ የሽግግር መንግሥት ይቋቋም ማለት በመሆኑ ሁለቱም ሀሳቦች አንድ ዓይነት መሆናቸውም አመልክተዋል።  የሽግግር መንግሥት የሚቋቋመው መንግሥት ሳይኖር ሲቀር ነው ያሉት አቶ ዛዲግ ፣ በሕገ-መንግሥት ትርጓሜ አሁን ያለው መንግሥት ምርጫው እስከሚደረግ ድረስ ሥልጣን ይዞ መቆየት እንደሚችል ሕገ-መንግሥቱ ይፈቅዳል ሲሉ አስረድተዋል።  የሽግግር መንግሥት እንዲኖር የሚደረገው መውጫ መንገድ ሳይኖር አጣብቂኝ ውስጥ ሲገባና ሕገ መንግሥቱ ያንን የማይፈቅድ ከሆነ ብቻ በመሆኑ የሽግግር መንግሥት ኢሕገ-መንግሥታዊ ነው ብለዋል።  ‹‹የኢትዮጵያ ሕገ-መንግሥት ሥልጣን በሕዝብ ይሁንታ ብቻ ይገኛል ይላል። የሽግግር መንግሥት የሚቋቋም ከሆነ ያልተመረጡ ፓርቲዎች ሥልጣን ይይዛሉ ማለት ነው። ስለዚህ ይህ ዓይነቱ አካሄድ ሕገ-መንግሥቱን የሚጠብቅ ሳይሆን የሚያፈርስ ነው። ብልፅግና ፓርቲ ደግሞ የሕገ-መንግሥት አፍራሽ ተባባሪ መሆን እንደማይፈልግ አመልክተዋል።  የሽግግር መንግሥት እንዲቋቋም የሚያደርጉ እና የሚስተዋሉ ቅድመ ሁኔታዎች ያስፈልጋሉ ያሉት አቶ ዛዲግ አሁን ላይ ቅድመ ሁኔታ የሚሆኑ ፖለቲካዊ እውነታዎች የሉም። አሁን ያለው አንድ ነገር ብዙ የፖለቲካ ፓርቲዎች ሥልጣን መጋራት መፈለጋቸው ብቻ ነው። ሥልጣን መጋራት ደግሞ ፍላጎቱ እንዳለ ሆኖ ከዚህ ያለፈ አስቻይ ሁኔታ ያስፈልጋል›› ብለዋል።  ከአቶ ዛዲግ አብርሃ ጋር ያደረግነውን ሙሉ ቃለ ምልልስ በሚቀጥለው ሳምንት በምትወጣው ዘመን መፅሄት ይዘን እንቀርባለን። አዲስ ዘመን ግንቦት 3/2012  ሳሙኤል ይትባረክ